KIRJALLINEN KYSYMYS E-2336/02 esittäjä(t): David Bowe (PSE) komissiolle. Petrolikoksi polttoaineena suurissa polttolaitoksissa.



Virallinen lehti nro 028 E , 06/02/2003 s. 0224 - 0224



KIRJALLINEN KYSYMYS E-2336/02 esittäjä(t): David Bowe (PSE) komissiolle (26. heinäkuuta 2002) Aihe: Petrolikoksi polttoaineena suurissa polttolaitoksissa Hyväksyykö komissio petrolikoksin käytön polttoaineena suurissa polttolaitoksissa Euroopan unionin alueella, vaikka se sisältää suuria pitoisuuksia vanadiinia ja nikkeliä ja sen on osoitettu aiheuttavan terveysongelmia ainetta käsitteleville työntekijöille? Voiko komissio perustella, miksi se puoltaa tai vastustaa tämän polttoaineen käyttöä? Anna Diamantopouloun komission puolesta antama vastaus (23. syyskuuta 2002) Tiettyjen suurista polttolaitoksista ilmaan pääsevien epäpuhtauspäästöjen rajoittamisesta annetut direktiivit 88/609/ETY(1) ja 2001/80/EY(2) sallivat petrolikoksin käyttämisen näiden laitosten polttoaineena. Direktiiveissä vahvistetaan ilmansaasteiden vähentämiseksi tiukat raja-arvot epäpuhtauspäästöille, myös pölylle. Raja-arvoilla on myös määrä vähentää pölyyn liittyvien aineiden, esimerkiksi nikkelin ja vanadiumin kaltaisten raskasmetallien päästöjä. Sovellettavan yhteisön työterveys- ja työturvallisuuslainsäädännön muodostavat tässä tapauksessa toimenpiteistä työntekijöiden turvallisuuden ja terveyden parantamisen edistämiseksi työssä annettu neuvoston direktiivi 89/391/ETY,(3) työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä annettu neuvoston direktiivi 98/24/EY(4) sekä työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annettu neuvoston direktiivi 90/394/ETY(5). Direktiiveissä määritetään selvästi työnantajien velvollisuudet ja vahvistetaan terveysvaarojen välttämiseksi toteutettavat ehkäisytoimet. On tärkeää huomata, että kunkin jäsenvaltion omat viranomaiset vastaavat näiden direktiivien saattamisesta osaksi kansallista lainsäädäntöä ja kyseisten kansallisten täytäntöönpanosäädösten noudattamisen valvonnasta. Komissiolla on kuitenkin oikeus ryhtyä tarvittaviin toimenpiteisiin, joihin sisältyy EY:n perustamissopimuksen 226 artiklan nojalla käynnistettävä rikkomisesta johtuva menettely, jos asiaan liittyvät valvontamekanismit eivät toimi. (1) Neuvoston direktiivi 88/609/ETY, annettu 24. marraskuuta 1988, tiettyjen suurista polttolaitoksista ilmaan pääsevien epäpuhtauspäästöjen rajoittamisesta, EYVL L 336, 7.12.1988. (2) Euroopan parlamentin ja neuvoston direktiivi 2001/80/EY, annettu 23. lokakuuta 2001, tiettyjen suurista polttolaitoksista ilmaan joutuvien epäpuhtauspäästöjen rajoittamisesta, EYVL L 309, 27.11.2001. (3) Neuvoston direktiivi 89/391/ETY, annettu 12. kesäkuuta 1989, toimenpiteistä työntekijöiden turvallisuuden ja terveyden parantamisen edistämiseksi työssä, EYVL L 183, 29.6.1989. (4) Neuvoston direktiivi 98/24/EY, annettu 7. huhtikuuta 1998, työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi), EYVL L 131, 5.5.1998. (5) Neuvoston direktiivi 90/394/ETY, annettu 28 päivänä kesäkuuta 1990, työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta (kuudes direktiivin 89/391/ETY 16 artiklan 1 kohdassa tarkoitettu erityisdirektiivi), EYVL L 196, 26.7.1990, sellaisena kuin se on muutettuna 27. kesäkuuta 1997 annetulla neuvoston direktiivillä 97/42/EY, EYVL L 179, 8.7.1997, ja 29. huhtikuuta 1999 annetulla neuvoston direktiivillä 1999/38/EY, EYVL L 138, 1.6.1999.